'Mamma, ek is verveeld!' | Maroela Media
Die somervakansie is hier! Dit is tyd vir samesyn, tafels wat kreun onder die kosbakke en 'n huis vol mense. Voor die vakansie begin, het 'n mens gewoonlik 'n prentjie in jou kop van hoe oulik jou kinders hulself gaan besig hou tydens die vakansie.
Maar, o wee. Dis nie lank nie, of die hare waai en al jou idilliese vakansiedrome is daarmee heen.
Moenie hierdie vakansie die kinders voor die televisie neerplak wanneer hulle verveeld raak nie – span die verveling in deur hulle te help om hul kreatiwiteit te herontdek. As kinders planne moet maak om hulself besig te hou, wyk die brein af van ou, bekende paadjies en ontdek nuwe roetes. Dikwels kom hulle op iets unieks af wat hulle nog nooit probeer het nie. Dit is die wonder van verveling.
Die verslawing van tegnologie
Die eerste, belangrike stap is egter om kinders se skermtyd te beperk. Dit sluit televisie, elektroniese speletjies, fone, tablette en rekenaars in. Kom met jou kinders ooreen dat hulle 'n spesifieke tyd per dag – sê maar 'n uur – aan tegnologie mag bestee. Jy kan daarvan boek hou, of jy kan hulle die verantwoordelikheid gee om self boek te hou (met die ooreenkoms dat hul skermtyd vir die volgende dag verminder word indien hulle die vertroue wat jy in hulle stel, misbruik). Rondom hierdie ooreengekome tyd mag hulle geen tegnologie gebruik nie; hulle mag nie eens vra daarvoor nie. ('n Uitsondering is wanneer die gesin byvoorbeeld saam na 'n fliek kyk.) Ongelukkig is tegnologie verslawend. Dit beteken indien tegnologie vir kinders 'n opsie is, is dit die verstek-opsie waarheen hulle gedagtes vlug wanneer hulle verveeld is. Indien hulle egter nie tegnologie as 'n opsie het nie, en weet hulle moenie eens vra nie omdat die reël daaroor streng neergelê is, sal jy sien dat hulle binne 'n dag of twee (waartydens jy maar moet vasbyt, want hulle gaan kla!) begin om te dink aan ander, kreatiewe maniere om besig te bly.
Die wonder van verveling
Met tegnologie uit die pad kan jy nou begin om jou kind te stimuleer om hom- of haarself wonderbaarlik besig te hou. Hulle mag heel moontlik 'n hupstoot in die regte rigting nodig hê, so help hulle deur hul oë opnuut oop te maak en hulle aandag vestig op al die gewone items in die huis, en op elke meubelstuk wat die potensiaal het om 'n ander gedaante of lewe aan te neem.
Sodra 'n mens met nuwe oë na iets kyk, lyk dit heeltemal anders:
'n Kartondoos word 'n karretjie, huisie of 'n doel vir balle ingooi.
Droë pasta word krale.
Die rusbank word 'n skip.
Die linnekas word 'n tronk.
Die boekrak word 'n pophuis.
Lekkergoedpapiertjies word geld.
Blare en sade word "kos".
Die sproeier word 'n dinosourus.
Die wolke word hasies, monsters en engele.
Die klimraam word 'n maantuig.
'n Swart plastieksak word 'n ruimteman se oorpak.
Tinfoelie word edelgesteentes.
Kruideniersware word produkte in hul eie winkel.
Bokse is perfek om robotlyfies te maak. (Foto: Verskaf)
Die idee is om nie alles vir jou kinders te doen en die hele dag te spandeer om self alles te maak nie. Só gaan die ontdekkingsreis nooit hulle s'n word nie. Maak hulle bloot net bewus van dít wat om hulle is en dat hulle met nuwe oë na alles om hulle moet begin kyk.
Dit is nie nodig om jou na die naaste speelgoedwinkel te haas om "besigbly-goed" te koop nie. Kreatiwiteit word ontgin sodra 'n mens gedwing is om te dink – geen geld kan dit koop nie.
Kinders gaan nie eendag al die televisieprogramme onthou waarna hulle gekyk het, of die speletjies wat hulle op die tablet gespeel het nie. Herinneringe word gevorm wanneer jy iets fisiek doen en self maak. Maak hierdie Desembervakansie een wat die kinders vir altyd sal onthou, vir al die regte redes.